എം.ജിയില് എ.ഐ.എസ്.എഫ് പ്രവര്ത്തകയ്ക്ക് മര്ദ്ദനമേറ്റ സംഭവം: മന്ത്രി ആര്.ബിന്ദുവിന്റെ മറുപടിയില് പ്രതിപക്ഷത്തിന്റെ പ്രതിഷേധം തിരുവനന്തപുരം: എം.ജി സര്വകലാശാലയില് എ.ഐ.എസ്.എഫ് പ്രവര്ത്തകയ്ക്ക് നേരെ മര്ദ്ദനമുണ്ടായ സംഭവത്തില് ഉന്നത വിദ്യാഭ്യാസമന്ത്രി ആര്.ബിന്ദു നിയമസഭയില് നല്കിയ വിശദീകരണത്തില് പ്രതിപക്ഷത്തിന് അതൃപ്തി. പ്രതിപക്ഷം നിയമസഭയില് നിന്ന് ഇറങ്ങിപ്പോയി. തന്റെ പഴ്സണല് സ്റ്റാഫിലെ ആരും കേസില് പ്രതിയല്ലെന്ന് മന്ത്രി ആര്.ബിന്ദു പറഞ്ഞു. ദളിത് പെണ്കുട്ടിക്ക് നേര്ക്കുണ്ടായ ആക്രമണത്തില് മന്ത്രിയുടെ മറുപടി തൃപ്തികരമല്ലെന്ന് പ്രതിപക്ഷം വിമര്ശിച്ചു. കഴിഞ്ഞ ദിവസം എം.ജി സര്വകലാശാല സെനറ്റ് തിരഞ്ഞെടുപ്പുമായി ബന്ധപ്പെട്ടുണ്ടായ തര്ക്കത്തിനിടെ എസ്.എഫ്.ഐ പ്രവര്ത്തകര് മര്ദ്ദിക്കുകയും ജാതിപ്പേര് വിളിച്ച് അധിക്ഷേപിക്കുകയും ചെയ്തുവെന്ന് കാണിച്ച് എ.ഐ.എസ്.എഫ് പ്രവര്ത്തക പരാതി നല്കിയത്. മന്ത്രിയുടെ പഴ്സണല് സ്റ്റാഫിലെ അംഗവും മര്ദ്ദിച്ചവര്ക്കൊപ്പമുണ്ടായിരുന്നുവെന്ന് പരാതിയില് പറഞ്ഞിരുന്നു.